समय के साथ पोंटी पर संकट के बादल गहराते जा रहे थे, उसका दिनदूनी रात चौगनी तरक्की करना कुछ लोगों को रास नहीं आ रहा था। इसी बीच उत्तर प्रदेश में चुनाव का समय आ गया। कांग्रेस के युवराज राहुल गांधी जो काफी समय से उत्तर प्रदेश में कांग्रेस की वापसी के लिए हाथ-पैर मार रहे थे, वह तेजी से सक्रिय हो गए। उन्होंने मायावती सरकार को सबसे भ्रष्ट सरकार साबित करने की मुहिम चला दी तो दूसरी तरफ कांग्रेस गठबंधन की केन्द्र सरकार पर सपा-भाजपा और बसपा भ्रष्टाचार का आरोप लगा कर उसके खिलाफ भ्रष्टाचार विरोधी माहौल गरम करने में लगे थे। राहुल को जनता के सामने यह साबित करने में पसीना आने लगा कि केन्द्र और राज्य में से कौन सी सरकार ज्यादा भ्रष्ट है। इस जंग में कभी बसपा सुप्रीमो मायावती का पलड़ा भारी लगता तो कभी कांग्रेस के युवराज राहुल गांधी का। माया सरकार पर कई तरह के भ्रष्टाचार के गंभीर आरोप लग रहे थे तो वाइन किंग पोंटी की नजदीकी को लेकर वह कटघरे में खड़ी थी। कांग्रेस को पता था कि पोंटी और बसपा सरकार के रिश्तों को लेकर प्रदेश की जनता के बीच मायावती की छवि बेहद खराब है, इसी को भुनाने के लिए कांग्रेस ने एक तुरूप का पता चला। उसके एक इशारे पर आयकर विभाग की टीम पोंटी के खिलाफ सबूत जुटाने में लग गई। इस बात का अहसास पोंटी को भी था कि आयकर विभाग कभी भी उसके खिलाफ जाल बिछा सकता है। चुनावी संग्राम सिर चढ़कर बोल रहा था। आचार संहिता से बंधी मायावती सरकार पोंटी की किसी भी तरह की मदद करने में असमर्थ थीं तो चुनाव खर्च की बात कहकर बसपा सहित कई पार्टी के बड़े नेता उस पर चंदे के लिए दवाब डाल रहे थे। इसमें कुछ कांग्रेसी नेता भी शामिल थे, लेकिन पोंटी को वह कैश नहीं करा पा रहे थे।